text: Seks rockere kræves fængslet
  23 august 2011 kl. 13.55
  I alt seks rockere kræves nu fængslet i kølvandet på et masseslagsmål i centrum af Esbjerg mandag aften, oplyser Syd- og Sønderjyllands Politi.
  Politiet anholdt i alt 22 rockere efter det væbnede opgør på Strandby Plads, hvor der blev brugt slagvåben og viftet med knive.
  Flere af ofrene trak sig ud af opgøret med stiksår på kroppen, men ingen var dog i livsfare efter sammenstødet.
  De seks mænd, der kræves fængslet, er mellem 20 og 47 år. De er på kryds og tværs sigtet for drabsforsøg og brutal vold, oplyser politiet.
  Deltagerne i slagsmålet var fra den Bandidos-relaterede gruppe Guardias Diablos på den ene side og de nytilkomne i byen, Hells Angels, på den anden.
  Diablos har længe haft til huse i Finlandsgade, men i år flyttede Hells Angels så ind på en adresse i Ingemanns Allé nær Esbjergs industrikvarter.
  Og da ingen af grupperne åbenbart føler, at Esbjerg er stor nok til dem begge, så har der gennem længere tid været så store spændinger mellem grupperne, at politiet har oprettet visitationszoner i byen.
  Politiet anmoder om lukkede døre ved dagens grundlovsforhør, og derfor har man ikke yderligere kommentarer til sagen.
  